Si Palui: Kapala Lima
“Aku ne kapala lima, jadi paling banyak sudah baisian jabatan. Urang lain paling banyak dua kapala,” jawab sidin.
BANYAK jabatan sakalinya kapala sakulah di sakulahan Palui ne. Marga cakap bagawian wan bapander ka urang-urang, jadi kada asaan pamarintah wan masyarakat maangkatnya jadi pimpinannya. ”Makanya Lui lah, ikam kusuruh stand by atau hadir tarus di sakulahan. Kalu-kalu aku tugas luar, ikam kutugasakan mangganti aku samantara ne?” ujar kepsek.
“Kanapa te Pak jadi kaya ne?” sahut Palui.
“Aku ne kapala lima, jadi paling banyak sudah baisian jabatan. Urang lain paling banyak dua kapala,” jawab sidin.
“Kapala lima? Napa-napa nitu Pak? Banyaknya?” ujar Palui kada sing pahaman.
“Partama sebagai kepsek di sini, kadua sebagai kepsek di sakulahan atau madrasah swasta di kecamatan Hamawang Kanan, katiga sebagai katua parsatuan guru kabupaten, nang kaampat sebagai ketua kapala-kapala sakulah di kabupaten jua, wan kalima sebagai kapala rumah tangga,” ujar Sidin maungkai jabatan.
“Banyak banarlah Pak,”sahut Garbus paman sakulahan.
Marga banyak jabatan nitu tadi maka bila hari Jumahat wan Sabtu, sidin ka madrasah swasta.
Sabtu datang pambakal ka sakulahan. ”Mana kapala sakulah? Itu paninian dirampak murid ikam Lui ai nang laju banar basapida mutur,” ujar sidin.
“Ulun minta maaf pambakal ai, kepsek kadada. Sidin jadi kapala di sakulahan lain bila hari Sabtu,” ujar Palui pucat muha.
“Kaya apa ne? Kabanyakan kacakan. Sabarataan sidin nang maraup makanya kada fokus bagawi jadi kepsek,” gagarunum pambakal.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn